Léon Brillouin
Léon Brillouin, 7.8.1889-1969, fransk fysiker, professor i teoretisk fysik ved Sorbonne 1928-32 og fra 1932 ved Collège de France. Fra 1941 boede han i USA på nær årene 1945-46, hvor han underviste på Collège de France. I 1946-49 var Brillouin professor ved Harvard University, 1949-54 forskningsdirektør i IBM og fra 1954 til sin død professor ved Columbia University. Brillouin var interesseret i tekniske anvendelser af fysikken, men hans mest betydningsfulde arbejde lå inden for teoretisk faststoffysik. I 1927 udledte han det kvantemekaniske udtryk for paramagnetisk susceptibilitet, hvori indgår de statistiske Brillouin-funktioner. I 1931 udviklede han de såkaldte Brillouin-zoner, som spiller en stor rolle i beskrivelsen af faste stoffers elektroniske egenskaber.